貽王侍御出臺掾丹陽
作者：儲光羲
朝代：唐

paragraphs: 高高瑯琊臺，臺下生箘簵。
照車十二乘，光彩不足諭。
既當少微星，復隱高山霧。
金丘華陽下，仙伯養晦處。
茅茨對三峰，梧桐開一路。
神溪繞臯陸，樵牧自成趣。
時登青冥遊，若從天江度。
墟里獻薇蕨，羣公致衣縷。
深沈復清淨，偃仰視太素。
猛獸識賓僕，赬霞知早暮。
峨峨雲龍開，忽有方伯遇。
達人無不可，壯志且馳騖。
融泄長雞鳴，繽紛大鵬翥。
赤墀高崱屴，一見如三顧。
禮服正邦祀，刑冠肅王度。
三辰明昭代，光啓玄元祚。
章臺收杞梓，太液滿鵷鷺。
豐澤耀純仁，八方晏黔庶。
沈沈閶闔起，殷殷蓬萊曙。
旌戟儼成行，雞人傳發煦。
翔翼一如鶚，百辟莫不懼。
清廟奉烝嘗，靈山扈鑾輅。
天街時蹴鞠，直指讌梐枑。
四月純陽初，雷雨始奮豫。
逆星孛皇極，鈇鑕靜天步。
酆鎬舒曜靈，干戈藏武庫。
析㯕增廣運，直道有好惡。
廻跡清憲臺，傳騎東南去。
列城異疇昔，近餞寡徒御。
纏綿西關道，婉孌新豐樹。
伊洛不敢息，淮河任沿泝。
鄉亭茱萸津，先後非疏附。
炎時方怵惕，有若踐霜露。
惆悵長岑長，寂寞梁王傅。
紛吾家延州，結友在童孺。
岑陽沐天德，邦邑持民務。
躑躅望朝陰，如何復淪誤。
牙曠三千里，擊轅非所慕。
秋濤聯滄溟，舟檝湊北固。
江汜日綿眇，朝夕空寐寤。
中洞松栝新，東臯阡陌故。
餘輝方焜耀，可以歡邑聚。
南華在濠上，誰辯魏王瓠。
登陟芙蓉樓，爲我時一賦。